CENTAR ZA ODGOJ I OBRAZOVANJE

IVAN ŠTARK

Drinska 12 b, OSIJEK

Tel: 031/274-811 Mob: 0916191531

E-mail: centar@centar-istark-os.skole.hr

**KLASA**: 600-04/23-03/13

**URBROJ**: 2158-127-23-01-03

Osijek, 31. kolovoza 2023. godine

# ANALIZA ODGOJNO OBRAZOVNOG RADA

**ZA ŠKOLSKU 2022./2023. GODINU**

Izvješće o radu i rezultatima rada za školsku 2022./2023. godinu sadrži analizu Godišnjeg plana i programa rada s učenicima i korisnicima s većim teškoćama u razvoju, polaznicima Centra za odgoj i obrazovanje Ivan Štark.

Godišnji plan i program rada usvojeni su na sjednici Školskog odbora održanoj 29. rujna 2022. godine, a na prijedlog Učiteljskog vijeća i Vijeća roditelja.

Prema Pravilniku o kalendaru rada osnovne škole nastava je počela 05.09.2022. godine, a završila 21.6.2023. godine. Realizirano je 176 nastavnih dana.

Centar polaze učenici i odrasli korisnici s većim teškoćama u razvoju, primarno intelektualnim i drugim utjecajnim teškoćama u razvoju, s područja Osječko-baranjske i Vukovarsko srijemske županije.

Učitelji su početkom godine izvršili sva potrebna planiranja i to:

- nastavni planovi i programi po predmetima,

- izborni programi,

- individualni programi,

- izvannastavne aktivnosti,

- izvanškolske aktivnosti,

- posebni edukacijsko-rehabilitacijski postupci,

- planovi i programi u poludnevnom boravku,

- plan i program produženog stručnog postupka,

- plan stručnog usavršavanja,

- rehabilitacijski programi: - logopedske vježbe

- fizioterapija

- MATP (trening motoričkih aktivnosti)

- briga o sebi

- toalet trening

- zdravstvena njega

- SIT (slušno integracijski trening)

- aktivnosti pomoću konja

- psihološka podrška

**PODACI O UČENICIMA, RAZREDNIM ODJELIMA I ORGANIZACIJI NASTAVE**

Planirani broj učenika i korisnika na početku školske godine bio je 137, u 30 razrednih odjela. Početkom školske godine upisano je još 8 novih učenika, 5 učenika u odgojno-obrazovne skupine, 3 učenika u razrednu nastavu. Budući da, za razliku od redovitih osnovnih škola, upisi učenika u našu školu počinju tek nakon pregleda Povjerenstva za upis učenika u redovitim školama, u mjesecu lipnju, kada se formiraju razredni odjeli i šalju podaci o broju učenika i odjela Uredu državne uprave, mi još nemamo točan broj polaznika. Tada formiramo odjele na temelju razgovora s roditeljima, stručnim službama redovitih škola i iskustva da još i tijekom školske godine upisujemo učenike, te predviđamo broj učenika. Početkom školske 2022./2023. godine uzeli smo u obzir i povećani broj odraslih korisnika o kojima smo skrbili.

Prvo polugodište završio je 144 polaznik - 144 učenika do 21 godine i 55 odraslih korisnika na poludnevnom boravku, smještenim u radionicama radno proizvodnih aktivnosti na Briješću.

Otvorili smo novi odjel prvog razreda, dobili suglasnost Ministarstva za podjelu drugog razreda na 2. a i 2. b razred te suglasnost za podjelu četvrtog razreda na 4.a i kombinaciju 3./4.b razred. Tijekom godine dva učenika iz razredne nastave prestala su pohađati naš Centar, za jednog učenika smo tražili promjenu Rješenja i poslali ga u redovnu školu, a drugi učenik se s roditeljima preselio u drugu državu. Jedna učenica iz odgojno obrazovnih skupina se ispisala iz škole. Istovremeno, u naš Centar je tijekom školske 2022. / 2023. godine naknadno upisano još dva učenika (u prvi i peti razred), za jednu učenicu iz odgojno obrazovnih skupina smo dobili suglasnost za nastavu u kući, a jedan učenik zbog svog izuzetnog napredovanja i ostvarivanja odgojno obrazovnih ishoda u kombiniranom razrednom odjelu (3./4.b razred) je akceleriran u 4. razred. Za sve razredne odjele i odgojno obrazovne skupine dobili smo suglasnosti Ministarstva znanosti i obrazovanja za zapošljavanje edukacijskih rehabilitatora.

Početkom 2022. / 2023. godine u skupini produženog stručnog postupka imali smo planirano 15 učenika različitog uzrasta, različitih programa i sposobnosti. Dio učenika je imao potrebu dolaziti na produženi stručni postupak i zbog otežane organizacije prijevoza njihovih roditelja koji zbog svoje zaposlenosti ne mogu osigurati adekvatnu skrb za svoju djecu nakon nastave. Tako je u jednom tjednu na produženi stručni postupak trebalo dolaziti 15 učenika, a u drugom tjednu 11. Učenici koji idu u odgojno obrazovne skupine (4 učenika) dolazili bi na produženi stručni postupak svaki drugi tjedan. Iz tog razloga smo tražili suglasnost Ministarstva znanosti i obrazovanja za otvaranjem još jedne skupine produženog stručnog postupka koja bi radila svaki drugi tjedan te u skladu s tim i zapošljavanje edukacijskog rehabilitatora na pola radnog vremena. No, navedenu suglasnost nismo dobili.

Školsku godinu 2022./2023. završilo je 144 polaznika i 55 odraslih korisnika. Učenici su bili smješteni u 30 odjela, što je za jedan više od prošle školske godine.

* Učenici od I. do VIII razreda - razredna i predmetna nastava - 10 odjela (I., II. a, II b, III/IVb, IV.a, V., VI., VII., VIII.a i VIII.b razred), 55 učenika s lakom mentalnom retardacijom s utjecajnim teškoćama u razvoju

- 27 učenika u razrednoj nastavi, 10 djevojčica i 17 dječaka

- 28 učenika u predmetnoj nastavi, 12 djevojčica i 16 dječaka

* 89 učenika u 20 odgojno-obrazovnih skupina do 21 godine života s umjerenom i težom mentalnom retardacijom, 31 djevojčica i 58 dječaka
* 55 odraslih korisnika (iznad 21. godine života) uključenih u poludnevni boravak na Briješću.

U razrednoj nastavi školske 2022./2023. godine imali smo čiste odjele od 1. do 4. razreda, s tim da je drugi razred imao dva odjela, četvrti razred također dva odjela od kojih je 4.b bio u kombinaciji s 3. razredom. Pet je učenika bilo upisano u 1. razred.

U predmetnoj nastavi imali smo 5 odjela (V, VI, VII, VIIIa i VIIIb razred).

Prošle školske godine smo imali jedan osmi razred iz kojega su tri učenika otišla u Srednju obrtničku školu, a dva su ostala kod nas u odgojno obrazovnim skupinama, kojima je nakon profesionalne orijentacije predložen nastavak školovanja u našem Centru. Na kraju 2022. / 2023. godine iz naših osmih razreda samo dva učenika odlaze u Srednju obrtničku školu, dok ostalih sedam (iz VIII a i VIII b razreda) ostaju kod nas i nastavljaju školovanje u odgojno obrazovnim skupinama prema programu za stjecanje kompetencija u svakodnevnom životu.

Prosječan broj učenika u odjelima je 4,45.

U odgojno obrazovnom radu edukacijskih rehabilitatora podršku su pružali pomoćnici u nastavi, njegovatelji i medicinske sestre te terapeuti.

Što se tiče stručne pokrivenosti, u razrednoj nastavi od 5 potrebnih edukacijskih rehabilitatora jedna je nestručna zamjena, koja je po struci učiteljica razredne nastave. U predmetnoj nastavi, u pet razrednih odjela, razrednici su tri edukacijska rehabilitatora, a u dva razredna odjela jedan razrednik je nestručna osoba na mjestu edukacijskiog rehabilitatora i jedan razrednik je učitelj tjelesne i zdravstvene kulture. U odgojno obrazovnim skupinama od 7 do 11 godina u šest odgojno obrazovnih skupina je bilo četiri edukacijske rehabilitatorice i dvije nestručne zamjene za kolegice koje su na rodiljnom dopustu. U skupinama od 11 do 14 godina u 4 odgojno obrazovne skupine dvije su stručne i dvije nestručne djelatnice, također zamjena za duže bolovanje. U tri odgojno obrazovne skupine od 14 do 17 godina dvije su stručne djelatnice i jedan nestručan djelatnik. U sedam skupina radnog osposobljavanja šest je edukacijskih rehabilitatora i jedna učiteljica tehničke kulture.

U skupini produženog stručnog postupka radila je stručna kolegica.

Nastava je organizirana po petodnevnom nastavnom tjednu, u dvije smjene. Subote su u pravilu bile neradne, osim za ravnateljicu i pojedine učitelje, koji su bili prisutni na određenim manifestacijama u gradu ili su pak odlazili na natjecanja s učenicima.

**ORGANIZACIJA SMJENA**

Nastava je bila organizirana po petodnevnom nastavnom tjednu, u dvije smjene. Subote su u pravilu bile neradne.

**Prvu smjenu** činili su učenici razredne i predmetne nastave, odnosno od 1. do 8. razreda i tri odgojno obrazovne skupine od 7 do 11 godina te jedna odgojno obrazovna skupina od 11 do 14 godina.

**Drugu smjenu** činili su učenici preostalih šesnaest odgojno-obrazovnih skupina od 7 do 21 godinu.

Smjene su se tjedno izmjenjivale.

Korisnici tri skupine poludnevnog boravka tijekom cijele školske godine mogli su biti polaznici svaki dan, od ponedjeljka do petka od 7,00 do 15,00 sati.

**ANALIZA ODGOJNO-OBRAZOVNIH POSTIGNUĆA**

Na osnovu analize razrednih odjela i kompetencija učenika na vrijeme su kreirane liste procjene na temelju kojih su izrađeni nastavni planovi i programi, individualizirani programi i ostali rehabilitacijsko-terapijski programi. Na temelju kvalitetne pripreme učitelja i terapeuta, stvoreni su svi preduvjeti za pozitivan uspjeh učenika. Od 55 učenika od I do VIII razreda, jedan je učenik 2. razreda ostao neocijenjen zbog velike regresije i različitih ispada u ponašanju u drugom polugodištu, te je upućen u odgojno obrazovnu skupinu. Ostali su učenici svi pozitivno ocijenjeni.

Sveukupan uspjeh učenika na kraju školske godine je sljedeći:

* Odličnih 47 učenika (20 razredne nastave i 27 predmetne nastave)
* Vrlo dobrih 6 učenika (5 razredne nastave i 1 predmetne nastave)
* Dobrih 1 učenik (razredna nastava)
* Dovoljnih -
* Nedovoljnih -
* Neocijenjen 1 učenik

Učenici s umjerenom i težom mentalnom retardacijom u 20 odgojno-obrazovnih skupina s uspjehom su završili godinu i prelaze u sljedeću odgojno-obrazovnu skupinu ovisno o svojim sposobnostima i kronološkoj dobi. S navršene 21 godine života 4 su učenika. Od njih četiri dva će nastaviti pohađati poludnevni boravak.

Za odličan uspjeh i primjerno vladanje te sudjelovanje i postignute rezultate u izvannastavnim aktivnostima pohvaljeno je ukupno 59 učenika, 33 učenika od strane razrednog vijeća i 26 učenika od strane učiteljskog vijeća. Pohvale razrednog i učiteljskog vijeća dobilo je 32 učenika od I. do VIII. razreda i 27 učenika odgojno-obrazovnih skupina.

Uspjeh učenika u uskoj je vezi s redovitim polaženjem nastave i dobrom suradnjom s roditeljima, ali i angažmana samih učenika, njihovog odnosa prema radu i sudjelovanja u izvannastavnim i izvanškolskim aktivnostima, projektima i natjecanjima.

Pojedini učenici nisu mogli pratiti nastavu prema globalnom nastavnom planu i programu te su učitelji za njih izradili individualne odgojno obrazovne programe i individualne edukativne planove, prilagođene njihovim mogućnostima, znaju i kompetencijama.

**Posebni oblici rada**

U posebne oblike rada ubrajamo:

**Posebne edukacijsko-rehabilitacijske postupke (PERP)**, gdje su uključeni učenici koji imaju poteškoće u učenju i savladavanju nastavnih sadržaja. Pojedini predmetni / razredni učitelji (ovisno o tjednom zaduženju) imali su jedan do tri sata tjedno za ovaj oblik rada pomoći učenicima.

Posebne edukacijsko-rehabilitacijske postupke iz matematike je imalo 16 učenika, iz hrvatskog jezika također 17 učenika.

Tim smo postupcima ublažavali teškoće u učenju, razvijali tehniku čitanja i pisanja, vježbali osnovne računske operacije, razvijali motoriku i sl. Sa učenicima se najčešće radilo individualno, a po potrebi i u parovima ili skupno.

U jednu ili više **rehabilitacijsko-terapijskih postupaka** bili su uključeni učenici koji imaju dodatne teškoće u razvoju, učenju ili ponašanju. Svi oni uključeni su u neke od sljedećih rehabilitacijsko / terapijskih programa, odnosno terapijske postupke:

- logopedske vježbe ................................................. 52

- fizioterapija ................................................. 20

- MATP (trening motoričkih aktivnosti) ...... 11

- briga o sebi .................................................. 18

- zdravstvena njega ........................................ 34 - plivanje ......................................................... 4

- SIT (slušno integracijski trening) .............. 3

- aktivnosti pomoću konja .............................. 84

- psihološka pomoć ......................................... 26

- potpora pomoćnika u nastavi ...................... 24

**Logopedske vježbe** su provodile dvije logopedinje u punom radnom vremenu. Tijekom godine bilo je obuhvaćeno 52 učenika (19 RN, 12 PN i 21 OOSK). Svi naši učenici imaju kombinirane smetnje i višestruke teškoće, te uz redovnu prisutnost manjeg ili većeg stupnja mentalne retardacije, većina ima i teškoće u glasovno-govornoj komunikaciji. Prema logopedskoj procjeni definiraju se prioriteti u radu s našim učenicima, logopedinje na redovite vježbe uzimaju učenike prema potrebnoj procijenjenoj frekvenciji, a ostale učenike uzimaju periodično te s edukacijskim rehabilitatorima dogovaraju programske aktivnosti na poticanju govorno jezične komunikacije.

**Fizioterapija** je oblik terapijskog rada u koji su uključena djeca s motoričkim teškoćama, odnosno s tjelesnom invalidnošću (cerebralna paraliza, hemipareze, kifoskolioze, loše držanje, stanja poslije operacija tetiva i sl.). U terapiju je uključeno 20 učenika.

**MATP (trening motoričkih aktivnosti)** je namijenjen učenicima s većim motoričkim teškoćama. Ima za cilj vježbati i razvijati motoriku i motoričke vještine, te kod učenika uspješnim izvođenjem motoričkih sportskih aktivnosti razviti samopouzdanje, motivaciju i psihološku stabilnost. Ove godine bilo je uključeno ukupno 11 učenika (1 učenik RN, 2 učenika PN i 8 OOS). Provodili su ga fizioterapeutkinja i učiteljica tjelesno-zdravstvene kulture.

**Briga o sebi** je specifičan program i terapijski rad na modifikaciji ponašanja, odnosno usvajanju kulturnih i higijenskih navika. Rad se provodio isključivo individualno, rjeđe u parovima ili skupinama. U te aktivnosti je bilo uključeno 18 učenika (1 učenika RN, 2 PN i 15 OOS). U okviru programa Brige o sebi, provodi se Toalet trening. Program brige o sebi u skupinama provodile su učiteljice u suradnji s medicinskim sestrama.

**Zdravstvena njega** namijenjena je učenicima sa većim zdravstvenim teškoćama (dijabetes, hipertenzija, inkontinencija i sl.). Uključeno je bilo ukupno 29 učenika (1 RN, 4 PN i 29 učenika iz odgojno-obrazovnih skupina).

**Slušno integracijski trening (SIT),** oblik jeterapijskog rada koji su provodile logopedinja i učiteljica glazbene kulture. Cilj ove terapije jeste razvijanje koncentracije, razvijanje govora i otklanjanje govornih teškoća, te poticanje učenika na kreativne aktivnosti uz slušanje klasične glazbe. U terapiju je uključeno 3 učenika iz OOS.

**Aktivnosti pomoću konja** je najbrojnija aktivnost / terapija, gdje je uključeno 84 učenika (21 učenika RN, 16 učenika PN i 47 učenika iz OOS). Fizioterapeutkinja i razredni učitelj provodili su ga na prostorima Udruge MOGU, dva puta tjedno.

**Psihološku pomoć** pružala je psihologinja Centra učenicima s emocionalnim teškoćama, problemima u ponašanju i djeci iz rizičnih obitelji s nestabilnim odnosima. Ukupno je bilo uključeno 26 učenika (9 učenika RN,4 PN i 13 učenika iz OOS).

**Izvanučionična nastava** bila je i ove godine zastupljena u našem radu, i to provođenjem odgojno obrazovnih sadržaja u prirodi. Dva puta tjedno realizirali smo nastavu na prostorima Udruge MOGU za terapijsko jahanje. U više navrata bila je organizirana terenska nastava povodom obilježavanja Svjetskog dana voda, Dana planete Zemlja, te drugih aktivnosti u suradnji s udrugama i drugim školama.

U okviru redovite nastave odgojno obrazovne skupine, često realiziraju sadržaje u stvarnom životu lokalne zajednice, koristeći usluge javnog prijevoza, pošte, trgovine, slastičarnica, kretanje po gradu i slično, kao dopuna teorijskom dijelu rada usvojenom u učionicama. Ovakav oblik rada učenici rado prihvaćaju, jer imaju mogućnost samostalnog odlučivanja i izbora, te potvrđivanje sebe kao osobe.

**Izvanškolska nastava** realizirana je s učenicima četvrtih razreda kroz program škole u prirodi u organizaciji Crvenog križa iz Osijeka. Škola u prirodi organizirana je u svibnju mjesecu u Orahovici. U Školu u prirodi bili su uključeni svi učenici 3./4.b razreda te pet učenika 4. a razreda tijekom jednog tjedna.

Također, trening **Tradicionalnog aikida** provodio je učitelj odgojno-obrazovne skupine radnog osposobljavanja zajedno s volonterom. Učenici su aktivnost dobro prihvatili, a suradnja s voditeljem je vrlo dobra.

**ODGOJNO OBRAZOVNE SKUPINE UČENIKA**

U dvadeset odgojno-obrazovnih skupina (OOS) od 7 do 21 godine protekle je školske godine bilo uključeno 89 učenika, od toga 31 djevojčica i 58 dječaka. Skupine su bile podijeljene prema kronološkoj dobi.

1. - 3. OOS učenici od 7 – 11 godina
2. OOS učenici od 11 do 14 godina
3. - 7. OOS učenici od 7 do 11 godina
4. - 10. OOS učenici od 11 do 14 godina
5. - 13. OOS učenici od 14 do 17 godina

14.- 20 OOS učenici od 17 do 21 godinu

Plan i program rada u cijelosti je realiziran i usvojen od učenika ovisno o pojedinačnim sposobnostima i kompetencijama. Učenici su uglavnom ispoljavali veliku zainteresiranost za rad, osobito stariji učenici za sadržaje praktičnih vještina i poslove iz svakodnevnog života. Ta područja treba i nadalje razvijati, jer je naš cilj u što većoj mjeri učenike osposobiti za samostalan život. Dakle, puno raditi na usvajanju kulturnih, higijenskih i radnih navika i brige o sebi, te razvijati kreativnost i samostalnost u radu. Pored navedenog, jedan od primarnih ciljeva jeste svakako i raditi na socijalizaciji naših učenika te njihovom uključivanju u život lokalne zajednice kroz različite izvananastavne i projektne aktivnosti kojima ćemo ujedno i mijenjati stavove zajednice prema drugima i drugačijima.

U realizaciji programa bili su uključeni, osim razrednih učitelja edukacijskih rehabilitatora još i pomoćnici u nastavi te terapeuti, medicinske sestre i njegovateljice, kao i učitelji odgoja i vjeronauka.

Dvije medicinske sestre vodile su brigu o zdravstvenoj zaštiti svih učenika u školi. Također, provodile su aktivnosti Brige o sebi, vodile učenike na cijepljenje i sistematske preglede u Dom zdravlja te sudjelovale u aktivnostima Crvenog križa na obuci učenika za pružanje prve pomoći.

**NASTAVA U KUĆI**

Ove školske godine dobili smo od MZO suglasnost za izvođenje nastave u kući za tri učenika:

1. Krešimir Katalinić, odgojno obrazovna skupina
2. Rebeka Žido, 8. razred
3. Tena Hrgović, odgojno obrazovna skupina

Za realizaciju nastave u kući MZOS odobrilo je jednog učitelja edukacijskog rehabilitatora na puno radno vrijeme i jednog na pola radnog vremena.

**PRODUŽENI STRUČNI POSTUPAK**

I ove školske godine imali smo organiziran produženi stručni postupak koji se sastoji se od pomoći u učenju, edukacijsko-rehabilitacijskih programa, strukturiranih slobodnih aktivnosti, kreativnih radionica i izvannastavnih aktivnosti. Produženi stručni postupak bio je organiziran u dvije odgojno obrazovne skupine prije i poslije redovite nastave za 15 učenika. Jedna skupina je obuhvaćala učenike razredne i predmetne nastave, a druga skupina učenike iz odgojno obrazovnih skupina.

**IZBORNA NASTAVA**

I ove godine provodili smo izbornu nastavu iz vjeronauka. Nastavu vjeronauka provodila su dva vjeroučitelja sa 24 sata tjedno.

**POLUDNEVNI BORAVAK ODRASLIH OSOBA S TEKOĆAMA**

U sklopu poludnevnog boravka odraslih osoba s invaliditetom i ove smo godine imali tri odjela. Korisnici su u svojim radionicama obavljali radno-proizvodne aktivnosti. I ovdje smo imali porast broja korisnika, odnosno ukupno 55 korisnika. Ove školske godine u poludnevnom boravku smo zaposlili i kuhara, prvo na pola, a zatim na puno radno vrijeme. Dva su korisnika radila kao ispomoć kuharu u kuhinji. Ostali korisnici su se angažirali u postavljanju i raspremanju stola za vrijeme objeda te u ostalim aktivnostima. Sudjelovali su u izradi ukrasnih i uporabnih predmeta koje su izlagali i prodavali na različitim prigodnim štandovima. Organizirali smo i izložbu likovnih radova jednog korisnika u lokalnoj osnovnoj školi te povodom Dana poludnevnog boravka na Briješću organizirali sportsku i lončarsku radionicu.

Pored navedenog, jedan od osnovnih zadataka korisnika poludnevnog boravka bio je rad u vrtu, sadnja povrća i održavanje vrta te potom ubiranje plodava i njihovo adekvatno skladištenje. Od dijela plodova korisnici su pravili sok, kuhali paradajz i kiselili zimnicu.

**IZOSTANCI UČENIKA**

Ukupni izostanci učenika su prilično veliki. Razlozi za to su česte bolesti naših učenika i nemogućnost dolazaka u školu. Ukupan broj izostanaka je 19811 sat, svi izostanci su opravdani.

Učenici razredne nastave ukupno su izostali 2625 sati. Učenici predmetne nastave ukupno 3558, a učenici 20 odgojno-obrazovnih skupina izostali su su 13628 sata opravdano.

**REALIZACIJA NASTAVNOG PLANA I PROGRAMA**

Godišnji plan i program rada Centra u potpunosti je realiziran.

Godišnja zaduženja odgojno-obrazovnih djelatnika bila su u skladu sa zakonom o odgoju i obrazovanju, te su svi djelatnici imali tjedna zaduženja od 40 sati. Dvije učiteljice su imale prekovremene sate, učiteljica tehničke kulture jedan sat prekovremeno u izobrazbi u obavljanju kućanskih poslova i učiteljica edukacijska rehabilitatorica u odgojno obrazovnoj skupini za vođenje eko škole. Nitko od djelatnika nije koristio bonus.

Učenici 4. razreda naše škole realizirali su program **Škole u prirodi.** U organizaciji Crvenog križa učenici našeg Centra išli su u Orahovicu u školu u prirodi od 22. do 26. svibnja. Troškove su snosili roditelji i Centar za socijalnu skrb.

Također, prema Školskom kurikulumu učitelji i učenici razredne, predmetne nastave i odgojno obrazovnih skupina, često su izvodili izvanučioničku nastavu, ovisno o programskim sadržajima (odlazak u trgovinu, na tržnicu, poštu i sl.), te obilježavali integrirane dane, prigodne praznike i obilježavali značajne datume.

**KULTURNA I JAVNA DJELATNOST CENTRA I IZVANNASTAVNE AKTIVNOSTI**

Kulturna i javna djelatnost Centra pažljivo je isplanirana po mjesecima, te u cijelosti realizirana. Tijesno je povezana sa organizacijom i provođenjem izvannastavnih aktivnosti.

Tijekom ovog razdoblja učenici su bili uključeni u raznovrsne izvannastavne aktivnosti, rehabilitacijske programe i izvanškolske aktivnosti:

a) Izvannastavne aktivnosti učenika razredne nastave, predmetne

nastave i odgojno-obrazovnih skupina do 21. godine -

Kulturno umjetničko društvo (KUD):

Razredna nastava:

- dramsko-scenska ................................…….. 3

- ritmička sekcija ........................................... 6

- likovno-kreativna ......................…............. 4

- sportska skupina .......................................... 5

Predmetna nastava:

- tehničko-kreativna ....................................... 6

- dramsko – scenska ....................................... 6

- lutkarska ...................................................... 7

- recitatorska u predmetnoj nastavi ................ 5

- pjevački zbor ............................................... 16

- folklor .......................................................... 9

- plesna ........................................................... 9

- novinari …………………………………... 5

- mali englezi ................................................. 11

- ekolozi ……………………………………. 7

Klub mladih tehničara:

- likovna sekcija ........................................... 6

- keramičari .................................................. 12

- vezilje ........................................................ 7

- multimedija ................................................ 7

- informatičari ............................................... 19

Sportsko društvo "Duga" i ostale sportsko-

rekreativne sekcije

- sportska sekcija .......................................... 11

- tradicionalni aikido .................................... 16

- nogomet ...................................................... 15

Izvannastavne aktivnosti provodili su učitelji po dva sata tjedno. Cilj izvannastavnih aktivnosti je višestruk. Prije svega, kod učenika razvijati sklonosti za određene vještine, razvijati komunikaciju i međusobnu socijalizaciju kroz omiljene aktivnosti, a u konačnici pripremati priredbe i programe te se pripremati za natjecanja kojima promičemo vrijednosti učenika i naše ustanove.

**ZDRAVSTVENO-SOCIJALNA I EKOLOŠKA ZAŠTITA UČENIKA**

Zdravstveno-socijalnom i ekološkom zaštitom najviše su se i ove godine bavile medicinske sestre, pratiteljice/njegovateljice i učiteljica prirode i društva, iako se ne može zanemariti rad niti ostalih učitelja.

Dio socijalnih problema rješavao se putem Centara za socijalnu skrb. Gradsko poglavarstvo nam je participiralo u dijelu troškova za školsku kuhinju odnosno za ručak učenika na produženom stručnonom postupku, koju inače financira Ministarstvo znanosti, obrazovanja i sporta. Odlukom Vlade RH od 1.siječnja 2023. godine svi učenici imaju pravo na besplatan obrok u iznosu od 1,33 eura po učeniku. U Veljači 2023. godine smo u dogovoru s roditeljima čija djeca ne mogu jesti uobičajenu ishranu dogovorili način pripremanja užine u školi te to uspješno počeli i pripremati. Tijekom drugog polugodišta tražili smo i dobili suglasnost Ministarstva znanosti i obrazovanja za zapošljavanjem još jedne kuharice što je uvelike unaprijedilo rad naše školske kuhinje.

Zdravstvena zaštita učenika provodila se u suradnji sa školskom liječnicom dr Vesnom Buljan kroz aktivnosti sistematskih pregleda i cijepljenja učenika. U svim razredima obavljeni su sistematski pregledi i cijepljenja. Česta je bila suradnja s roditeljima i udomiteljima u svezi potrebnih kontrolnih pregleda, dokumentacije i trošenja lijekova, povremeno pratnja učenika u bolnicu u slučajevima hitne intervencije, pružanje manjih zdravstvenih intervencija, presvlačenje i tuširanja učenika, pregledi higijene vlasišta, te s učenicima 7. razreda planiranje, uvježbavanje i demonstriranje pokaznih vježbi iz prve pomoći. Najveći dio radnog vremena medicinske su sestre provodile u odgojno obrazovnim skupinama koju su polazila kronološki mlađa djeca s višestrukim teškoćama u razvoju, ali i dio vremena u drugim skupinama i razredima. Tjedno su se izmjenjivale s radnim vremenom. Vršeći poslove zbrinjavanja higijenskih i zdravstvenih potreba učenika u skupinama, ujedno su bile na ispomoći učiteljima edukacijskim rehabilitatorima koji su se tako mogli posvetiti individualnom radu s učenicima.

Veliku učinkovitost u radu s djecom s motoričkim teškoćama postigli smo radom fizioterapeuta, koja je s djecom provodila vježbe snage i korekcije lokomotornog aparata.

Redovno smo surađivali s našim udomiteljskim obiteljima i pružali im savjetodavnu i drugu pomoć u slučaju potrebe. Uključili smo se u partnerski odnos s Fakultetom za socijalni rad. U sklopu toga definirali smo problem udomljavanja naših učenika, a unutar tog problema četiri studentice Fakulteta za socijalni rad su realizirale istraživanje te napravile nacrt projekta s ciljem prevazilaženja danog problema.

Skrbili smo o socijalnim potrebama naših učenika i u tom pogledu posredovali kod Centara za socijalnu skrb.

U okviru ekološke zaštite redovito smo uređivali školski okoliš, njegovali cvijeće i nasade, učili o bontonu u prirodi, te obilježavali Dan voda, Dan planeta Zemlja kvizom "Lijepa naša" i Mjesec borbe protiv ovisnosti.

Dio roditelja koristio je usluge Centra za socijalnu skrb (pomoć za uzdržavanje, dnevni ili poludnevni smještaj u Dom, skraćeno radno vrijeme, uvećani dječji doplatak, osobnu invalidninu, status roditelja njegovatelja i sl.). Dakle, nezaposlenost, veliki broj članova obitelji i sl. teškoće, otežavaju inače složeno stanje.

Osim smještaja u svojim obiteljima, postoje još dva oblika smještaja naših učenika:

1. U udomiteljskoj obitelji

2. U Dječjem domu "Klasje" Osijek

**PRIJEVOZ**

## Prijevoz polaznika Centra bio je organiziran s nekoliko vrsta prijevoznika. Većinu naših učenika vozila su dva autobusa Gradskog prijevoza putnika, ali smo zbog vrlo širokog područja s kojeg dolaze naši učenici imali potrebu i za drugim vrstama prijevoza, kao što je prikazano u donjoj tablici.

|  |  |  |  |
| --- | --- | --- | --- |
|  | **Vrsta prijevoza** | **Relacije** | **Broj učenika/korisnika** |
| 1. | Dva autobusa GPP d.o.o. Osijek s četiri vozača i dvije pratiteljice u svakoj smjeni | Čepin, Vladislavci, Ernestinovo, Antunovac, Bijelo Brdo, Višnjevac, Josipovac, Osijek, Čepinski Martinci | 55 učenika |
| 2. | Individualni prijevoz roditelja | Donji Miholjac, Čepin, Osijek, Sarvaš, Vođinci, P. Podgajci, Valpovo, Bilje, Bizovac, Dalj, Tenja, Višnjevac, Vukovar, Črnkovci, Novi Bezdan, Josipovac, Branimirovac, Beničanci, Blanje, Belišće, Kozarac | 48 učenika |
| 3. | Školski kombi | Baranja (Darda, Bilje, Lug, Vardarac) i Osijek | 11 učenika |
| 4. | Vanjski prijevoznik – „Skadar“ d.o.o. Ernestinovo | Valpovo, Belišće, Ladimirevci, Bizovac, Habjanovci, Našička Breznica, Našice, Vukojevci, Lacići | 12 učenika |
| 5. | Međumjesni prijevoz  (Arriva) | Podrinje | 1. učenica + 1 pratnja |
| 6. | Mjesni prijevoz (GPP) | Osijek | 1 učenica + 1 pratnja |
| 7. | Taxi prijevoz | Belišće i Bijelo Brdo | 2 učenika |

Putnika je bilo ukupno 130, a 13 učenika u školu dolazi pješice. Tri učenika koji su polazili nastavu u kući nisu uključeni u prijevoz.

Za sve učenike osiguran je prijevoz od kuće do škole i nazad. Svakom učeniku prilagođen je oblik prijevoza, ovisno o njegovim potrebama. Vrstu prijevoza u koji se učenik uključuje, utvrđuje Povjerenstvo Centra u sastavu: ravnatelj, stručni suradnik-pedagog, medicinska sestra, njegovateljica i fizioterapeut, uz prethodnu konzultaciju sa razrednim učiteljem. Prema potrebi u rad Povjerenstva uključuje se stručni suradnik-psiholog.

U sufinanciranje prijevoza za svoje sugrađane uključeni su gradovi Valpovo i Belišće te općina Bizovac.

**PREHRANA**

Usluge **školske kuhinje** koristili su svi učenici i korisnici poludnevnog boravka, a troškove kuhinje participiralo je Ministarstvo znanosti, obrazovanja i sporta te Poglavarstvo grada Osijeka za učenike koji ostaju na produženom stručnom postupku. Svi su učenici imali besplatnu užinu. Učenici koji ostaju na produženom stručnom postupku koristili su besplatni ručak koji se pripremao u kuhinji Centra. Jelovnik je utvrđivalo *Povjerenstvo za izradu jelovnika* u sastavu - učitelj s produženog boravka, medicinska sestra, psihologinja Centra i kuharica. Povjerenstvo za izradu jelovnika svakog mjeseca najkasnije do 25. u mjesecu sastavlja jelovnik za naredni mjesec, vodeći računa da obroci zadovolje prehrambene potrebe naših učenika.

**Profesionalnim informiranjem i usmjeravanjem** bili su obuhvaćeni učenici VIII razreda, s kojima smo proveli anketu o budućem zanimanju, a kroz nastavu hrvatskog jezika, likovne i tehničke kulture upoznavali smo ih sa zanimanjima u koja se mogu uključiti nakon završetka školovanja. Razvijali smo dobru suradnju sa njihovim roditeljima i ustanovama vezanim uz poslove profesionalne orijentacije. U drugom polugodištu neki naši učenici, uključivši i učenike osmih razreda, sudjelovali su u projektu Srednje obrtničke škole i polazili radionice pripreme jednostavnih obroka. Na kraju su djelatnici te škole organizirali dan otvorenih vrata za naše učenike sedmog i osmih razreda i njihove roditelje na kojima je bila i naša pedagoginja. Predstavili su svoju školu kako bi imali uvid u zanimanja i programe koje nude našim učenicima. Po završetku VIII razreda u Obrtničku školu uputili smo 2 učenika.

**SURADNJA S RODITELJIMA**

U cilju pomoći roditeljima i udomiteljima organizirani su različiti vidovi kontakata i suradnje: individualni kontakti, roditeljski sastanci po razrednim odjelima, skupni roditeljski sastanci i savjetodavni rad. Svaki je roditelj po želji mogao koristiti jedan od vidova pomoći i suradnje koji njemu najviše odgovara.

Održali smo četiri skupna roditeljska sastanka. Prvi skupni roditeljski sastanak bio je organiziran za sve roditelje s ciljem upoznavanja s novom ravnateljicom i razmjene mišljenja i ideja.

Drugi roditeljski sastanak održan je uz podršku firme Otobok koji su u suradnji sa fizijatricom održali predavanje o motoričkim teškoćama kod naših učenika te mogućnostima njihovog lakšeg nošenja s istima.

Treći roditeljski sastanak održale su naše stručne suradnice na temu “Komunikacija i emocije”.

Četvrti skupni roditeljski sastanak održan je u suradnji s uredom pravobraniteljice za djecu. Predstavnik Ureda gosp. Mario Burek održao je predavanje u pravima naših učenika i mogućnostima korištenja socijalnih usluga u zajednici.

Osobito ističemo suradnju s pojedinim roditeljima, koji su se uključivali u kreativne radionice povodom blagdana, na kojima su zajedno s učenicima i učiteljima izrađivali ukrasne i uporabne predmete za prodajnu izložbu. Pored toga, organizirali smo događaj “Advent pod sjenicom” u našem školskom dvorištu kojemu su roditelji dali poseban doprinos pripremom kolača za navedeni događaj.

Savjetodavni rad je sve češće korišten oblik rada, dolazili su roditelji novoupisane djece, ali i roditelji koji nisu sigurni kako ostvariti određeni napredak u razvoju svoje djece. Savjetodavni rad s roditeljima odvijao se u suradnji sas stručnim timom škole.

**AKTIVNOSTI, USPJESI I NAGRADE**

Marljivim radom učenika i djelatnika, te uz podršku roditelja realizirali smo raznovrsne aktivnosti. Sudjelovali smo na mnogim natjecanjima i smotrama na kojima smo ostvarili zapažene rezultate. Uključivali se u manifestacije, obilježavanja prigodnih događanja, projekte, radili na ekološkom i kulturnom razvoju.

Kolovoz/rujan 2022.:

- U prošloj školskoj godini s projektom „Školske kuharice“ aplicirali smo na Kauflandov nagradni natječaj “Kaufland škola voća i povrća” i dobili obavijest o pozitivnom ishodu. U kolovozu 2022. godine potpisali smo ugovor po kojemu je Centar Ivan Štark tijekom cijele školske 2022. / 2023. godine ostvario priliku svaki tjedan (jednom tjedno) dobiti svježe voće i povrće iz Kauflanda.

- U rujnu je naša učenička zadruga sudjelovala na Panona festu, festivalu društvenog poduzetništva. Osim ugodnog druženja, ostvarili smo nova poznanstva i kontakte za  vjerujemo, nastavak uspješnih suradnji i dobrobit naše učeničke zadruge.

- Naš Centar je uključen je ATTEND,( eng. kratica za Assistive Technology in Education) - „Podrška ostvarenju jednakih mogućnosti u obrazovanju za učenike s teškoćama u razvoju.“ Projekt traje od 1. srpnja 2021. godine do 30. travnja 2024. godine. Veći broj djelatnika Centra prošao je prvu edukaciju pod nazivom: „ Učinkovita komunikacija kao preduvjet uspostave učinkovitih odnosa“.

- Moderna tehnologija omogućila nam je da u bilo kojem trenutku budemo u bilo kojem kutku svijeta. To smo i ostvarili 26. rujna 2022. godine. Specijalna škola Henryka Sienkiewicza iz Swidnika (Poljska) ovaj tjedan obilježava Tjedan hrvatske kulture. Tom prigodom učenici 4.a razreda te učenici 4.OOS sa svojim učiteljicama su se uključili u video konferenciju s prijateljima iz Poljske. Pokazali su prepoznatljive hrvatske proizvode - kravatu, tradicionalno ukrašenu bocu rakije (praznu), “Domaćicu” te heklani stolnjak. Učenici su se pozdravili na hrvatskom i poljskom, ali osmijehe i geste nitko nije morao prevoditi.

- Potpisan je sporazum o suradnji s Kineziološkim fakultetom i dogovorene aktivnosti na uključivanju studenata na praksu, ali i rad s našim učenicima na osvješćivanju lokalne zajednice i suzbijanju predrasuda.

Listopad 2022.:

- Početkom listopada 2022. godine učenici 6. i 8.b razreda su, zajedno s pomoćnicima u nastavi, a pod vodstvom učiteljice Slađane Radić i vjeroučitelja Stjepana Šopa, nastavili hvalevrijednu akciju čiji cilj je reciklažom prikupljenih plastičnih čepova osigurati financiranje nabave skupih lijekova oboljelima od teških malignih bolesti.

- Od 10. do 14. listopada naši učenici zajedno sa djelatnicima Centra sudjelovali su u nacionalnom projektu “Tjedan zdravog doručka” u kojemu su naši učenici naučili puno o važnosti zdrave prehrane, važnosti redovitog uzimanja obroka, ali i načinima čuvanja i recikliranja hrane.

- 14. listopada 2022. godine Centar za odgoj i obrazovanje „Ivan Štark“ posjetili su umjetnici Produkcije Z iz Splita izvevši lutkarski mjuzikl Av, av, avantura koji govori o humanosti i empatiji prema životinjama. Priču je napisao Ivo Lesić, skladatelj, redatelj, ton majstor, glazbeni i izvršni producent, a za scenografiju i lutke zaslužan je Luči Vidanović.

- U Čakovcu je 15. i 16. listopada 2022. godine održan 16. turnir Special Power League na kojem su sudjelovali i naši učenici. Na turniru je inače sudjelovalo šest ekipa, i to iz Osijeka (NK Osijek), Rijeke NK Rijeka), Koprivnice (NK Slaven Belupo), Zagreba (Dinamo), Pule (NK Istra) i domaćin Čakovec (NK Sloga).

- 18. listopada obilježili smo Svjetski dan jabuka kroz različite radionice i odgojno-obrazovne aktivnosti

- **21. Prvenstvo Hrvatske u plivanju za osobe s intelektualnim teškoćama**, koje je organiziralo Športsko društvo Specijalni športovi „Luč“, održano je u Termama Tuhelj u Tuheljskim toplicama 18. i 19. listopada 2022. godine. Naš je Centar predstavljalo troje učenika koji su, uz voditelje Enu Tot i Zorana Pupovca, osvojili sljedeća mjesta:

Karlo Jedinak (7. razred) - peto mjesto, disciplina 25 metara slobodno

Borna Đurinić (6. razred) - peto mjesto, disciplina 25 metara slobodno

Nikolina Milošević (6. razred) - prvo mjesto, disciplina 25 metara leđno.

- Povodom **Svjetskoga dana prve pomoći** nastavili smo dugogodišnju suradnju s Crvenim križem Osijek posjetivši ih u njihovim prostorijama u petak 21. listopada 2022. godine.

Volonteri Crvenoga križa tom su prigodom učenicima 7. i 8. a i b razreda prezentirali pružanje prve pomoći kao što su masaža srca i umjetno disanje, zaustavljanje krvarenja, imobilizacija i bočni položaj kod nesvjestice.

Učenici su aktivno sudjelovali i naučili su nešto novo pa su nam ugodno druženje, kao i šetnja po sunčanom i toplom vremenu, učinili ovaj dan nezaboravnim.

- Početkom svake školske godine odlazimo na sveto misno slavlje u obližnju crkvu. Ove godine učenici iz Centra Ivan Štark su išli na svetu misu u crkvu svetog Josipa radnika, a odrasli korisnici s Briješća u crkvu na Briješću.

- Naši učenici Ružica, Ivana i Gabriel, koji pohađaju izvannastavnu aktivnost “lončarstvo”, u četvrtak 20. listopada 2022. godine u Dječjem vrtiću "Mak" održali su lončarsku radionicu za 50-ak djece. Gabriel je dijelio petice i davao upute, a Ivana i Ružica su ohrabrivale dječicu tijekom radionice. Svi su se izvrsno proveli.

- 21. listopada smo obilježili Dan kruha i zahvalnosti za plodove zemlje kroz prigodni program i blagoslov pripremljenih plodova.

- 21. listopada naši učenici i djelatnici posjetili su vrtić Kosjenka i sudjelovali na radionici izrade lutaka u sklopu projekta “Lutka i dijete”

- 28. listopada obilježili smo Mjesec hrvatske knjige. Odlaskom u školsku knjižnicu i uz pomoć knjižničarke i učiteljica učenici su uživali u slikovnici i pažljivo slušali priču o mišu lavljeg srca.

1. Listopada obilježili smo blagdan Svi sveti i Dušni dan odlaskom učenika sedmog razreda sa vjeroučiteljem na donjogradsko groblje, na grob pok. Ivana Štarka.

Studeni 2022.:

- U našem je Centru trećega dana studenoga 2022. godine obilježen #GlobalSchoolsActionDay - školski projektni dan koji je posvećen borbi protiv klimatskih promjena povodom velike štafetne utrke ''Running Out of Time'' koja se održava od Glasgowa do Sharm el-Sheikha. Štafetnom utrkom, koja je duga 7 767 km i koja prolazi kroz 18 zemalja, želi se prenijeti poruka čelnicima koji će se okupiti na Konferenciji Ujedinjenih naroda o klimatskim promjenama – COP27 6. studenoga 2022. godine. Povodom ove važne utrke Eko škola Centar za odgoj i obrazovanje ''Ivan Štark'' iz Osijeka 3. studenoga 2022. godine organizirala je školski projektni dan posvećen borbi protiv klimatskih promjena i pripremila vlastitu štafetnu utrku te ostale aktivnosti kojima smo željeli doprinijeti poruci o klimatskim promjenama.

- U sklopu projekta “Lutka i dijete” izv. prof. artD. Ria Trdin, s Akademije za umjetnost i kulturu Sveučilišta Josipa Jurja Strossmayera u Osijeku, održala je predavanje zainteresiranim učiteljima COO “Ivan Štark” i odgojiteljicama DV “Osijek”.  Predavanje na temu “Osnove lutkarstva” održano je u četvrtak, 3. studenoga 2022. godine i prisustvovalo je dvadesetak učiteljica i odgojiteljica.

- U utorak, 8. studenoga 2022. godine u našoj je školi održana radionica "Oslikavanje šalica" u kojoj su sudjelovali učenici predmetne nastave. Radionicu je organizirala udruga DUHOS i Studentski zbor Sveučilišta Josipa Jurja Strossmayera u Osijeku.

- **16. studenoga 2022.** godine obilježen je **Dan poludnevnoga boravka na Briješću**. Toga je dana s korisnicima prigodno obilježen naš dan, a u 11,30 u Osnovnoj školi Cvjetno na Briješću održaana je se svečana izložba likovnih radova našega korisnika Marijana Gazdića. Tog dana na Briješću u prostorijama poludnevnog boravka održana je lončarska i sportska radionica za korisnike.

- **17. studenoga 2022.** godine **nenastavni**je **dan**planiran Godišnjim planom i programom rada Centra radi odlaska učitelja na stručno usavršavanje u Njemačku. Posjetili smo dvije ustanove koje rade slične programe kao i mi i razmijenili iskustva s njihovim djelatnicima.

- 18. studenog naši učenici i učitelji sudjelovali su u obilježavanju dana sjećanja na Vukovar kroz prigodne aktivnosti u školi te paljenje lampiona na Vukovarskoj ulici

- U Medulinu je 19. i 20. studenog 2022. održan 17. turnir Special Power League. Na turniru su sudjelovale ekipe Udruga ‘Veliko Srce’ iz Koprivnice, Udruga „Latice“ iz Koprivnice, Udruga ‘Pogled’ iz Nedelišća, Udruga za Downov sindrom 21 Split, Udruga za Downov sindrom 21 Rijeka, Škola za odgoj i obrazovanje Pula, Centar za odgoj i obrazovanje “Ivan Štark” Osijek, pod pokroviteljstvom nogometnih klubova iz Koprivnice, Rijeke, Splita, Pule, Čakovca i Osijeka.

Turnir se održavao u dvorani OŠ Dr. Mate Demarin gdje nas je pozdravio načelnik općine Medulina Ivan Kirac i zaželio nam ugodan boravak. Nakon njega su nas posjetili trener Hrvatske U21 reprezentacije Igor Bišćan, te nogometaši Mauro Perković i Dion Drena Beljo, igrač NK Osijeka. Na kraju druženja igrači i trener Bišćan su se slikali sa svim sudionicima.

- Učenici našeg Centra su u sklopu predmeta tehničke kulture posjetili izložbeni sajam tehničke kulture na osječkom Pampasu u organizaciji Zajednice tehničke kulture grada Osijeka. Obišli smo izložbene radne paviljone pojedinih centara i škola te vidjeli različite prezentacije rada kao što su robotika, informatika, modelarstvo itd. Učenici su uživali i dodatno povećali svoj interes za ovu vrstu aktivnosti, koji je već na visokoj razini.

- U sklopu programa "e-Škole: Cjelovita informatizacija procesa poslovanja škola i nastavnih procesa u svrhu stvaranja digitalno zrelih škola za 21. stoljeće" je u petak 25.11. u našem Centru održana posljednja u nizu od šest radionica e-škole. Naši djelatnici su, kao polaznici ovih radionica, izrazili zadovoljstvo zbog integriranja novih znanja i alata u svoj rad.

- 30. studenog je u našem Centru održan Pikado dan. Ovu aktivnost učenici su vrlo nestrpljivo čekali, a pokazali su veliku vještinu. Natjecanje se odvijalo na 4 različite pikado stanice, od kojih je svaka zahtijevala visoku razinu koncentracije i preciznosti. Iako uzbuđeni, svi učenici su bili sjajni i posvećeni, te su išli na pobjedu.

Prosinac 2022.:

- Obilježili smo Dan Osijeka izradom lampiona i sudjelovanjem na izložbi lampiona

- 2. prosinca 2022. godine članovi udruge SPORIN (Savez za sport i sportsku rekreaciju osoba s invaliditetom Osijek), održali su prezentaciju sportova za osobe s invaliditetom.

Pokazali su kuglanje na visećoj kuglani, sjedeću odbojku i pikado za slijepe osobe. Učenici nižih i viših razreda su se oduševili ovim aktivnostima i aktivno sudjelovali u prezentaciji.

- Posjetio nas je i Sveti Nikola i darivao djecu voćem i bombonima.

- Održane su božićne radionice s roditeljima našeg Centra

- U sklopu programa “Školski medni dan s hrvatskih pčelinjaka” naši su učenici dobili staklenke meda i prekrasne slikovnice na temu meda.

- Milenijsko natjecanje je natjecanje iz kreativne industrije, čije je cilj potaknuti mlade svih obrazovnih razina u stvaranju kulturnih i kreativnih rješenja kojima se razvijaju stvaralačke i suradničke vještine, nadahnute temom glagoljice, mitologije i vodikom u europskim prostorima. Na 4. Miljeniskom natjecanju iz kreativne industrije, koje se održalo od 30. studenog do 2. prosinca, sudjelovalo je više od 569 natjecatelja iz pet država.

Učenici COO „Ivan Štark“ sudjelovali su u tri tima na teme: BOJE MITA  čije su voditeljice sa učenicima osmislile su bojanku za djecu i odrasle na temu slavenske mitologije.

TAKTILNA GLAGOLJICA čija je voditeljica sa svojim učenicima osmislila didatktički materijal „“Kreativni montessorijevci“ od brusnog papira da bi učenici kroz igru upoznali glagoljicu. Tim je osvojio treće mjesto sa svojom kreativnom idejom u kreativnoj industriji. Ovaj tim osvojio je 3. mjesto.

PIROGRAFOM DO GLAGOLJICE čiji je voditelj zajedno s učenicima tehnikom pirografije upoznavao glagoljicu.

- U prosincu su održani izložbeno prodajni štandovi u TC Portanova i u Tvrđi na gradskom božićnom sajmu.

- S učenicima smo posjetili Advent u Tvrđi i uživali u predbožićnom ugođaju.

- Zadnji dan nastave u prvom polugodištu u našem Centru smo održali božićnu priredbu za roditelje i drage goste. Nakon svečane priredbe u suradnji sa studentima Kineziološkog fakulteta svi naši učenici su dobili prigodne božićne poklone.

Siječanj 2013.:

- 12. siječnja su nas posjetili gosti iz tvrtke HŽ Putnički prijevoz te sve naše učenike iznenadili i obradovali slatkim poklonima. Zauzvrat su naši učenici izveli plesnu i glazbenu točku.

- Povodom Svjetskog dana smijeha i planiranih kurikulumskih aktivnosti razredne i predmetne nastave, 19. siječnja 2023. posjetio nas je mađioničar Saša Gerber. Učenici odgojno - obrazovnih skupina te razredne i predmetne nastave uživali su u spretnim vještinama mađioničara i budno pratili ne bi li prepoznali gdje je tajna trika.

- U utorak, 24. siječnja 2023. godine, naši su učenici zajedno s pedagoginjom, prisustvovali svečanosti dodjele medalje „Pravednik među narodima“ obitelji pokojnoga Kamila Firingera. Svečanost se održavala u Kulturnom centru Osijek. Kamilo Firinger bio je ugledni osječki odvjetnik, arhivist, povjesničar i utemeljitelj Historijskog arhiva u Osijeku. Medalju „Pravednik među narodima“ zaslužio je zbog nesebičnog čina spašavanja troje Židova iz Osijeka tijekom Drugog svjetskog rata. Bila je velika čast prisustvovati takvom događaju. Naučili smo nešto novo o povijesti naših sugrađana, ali i naučili da dobro uvijek pobjeđuje.

Veljača 2023.:

- U petak, 3. veljače 2023. godine posjetili smo Dječje kazalište Branka Mihaljevića u Osijeku i uživali u predivnoj predstavi 'Kako je Temnava dobila dan'. Sveprisutna legenda u mnogim mitologijama o bogu koji donosi Svjetlo ljudima osnova je i ove priče. 'Kako je Temnava dobila dan' vodi nas u priču o vječnoj borbi Dobra i Zla u kojoj svjetlost ipak stiže do ljudi.

- U utorak, 7. veljače 2023. godine polaznici našeg PSP-a sa stručnim suradnicama Centra posjetili su Filozofski fakultet u Osijeku i sudjelovali u Tjednu znanosti. Tom je prilikom promovirana slikovnica: “Više se ne bojim babaroge“ koja je prilagođena (fontom, proredom, podebljavanjem, jednostavnim jezikom…) djeci s disleksijom, ali i brojnim drugim teškoćama.

- U utorak, 14. veljače u našem smo Centru obilježili Valentinovo. Tradicionalno smo organizirali plesno natjecanje u paru 'Ples srdaca' i pročitali pisma iz kutije ljubavi koja je bila prepuna lijepih poruka prijateljstva naših učenika.

- U petak, 17. veljače 2023. godine u našem Centru tradicionalno je održan maskenbal. To je našim učenicima jedan od omiljenih događaja i već tjednima unatrag dogovarale su se maske i nastupi u našim razredima i skupinama. Kada je taj dan napokon došao, svi smo krenuli s maskiranjem i užurbanim spremanjem. Rezultat je bio sjajan- crtani junaci, kuhari, policajci, vojnici, svatovi, princeze, superheroji i ostali preplavili su našu školu.

- U ponedjeljak, 20. veljače u našem Centru održano je predavanje s temom 'Pjesme i pjevanje u muzikoterapijskom okruženju (osobe s intelektualnim teškoćama i djeca s razvojnim teškoćama)'. Ovo zanimljivo i vrlo korisno predavanje održala je Mirta Romštajn, dipl. teol., univ. spec. art. therap., te nam je na slikovit i praktičan način prikazala vrste i tehnike rada u muzikoterapiji.

- Svake zadnje srijede u veljači obilježava se Dan ružičastih majica kao Nacionalni dan borbe protiv nasilja nad vršnjacima. Ove godine taj dan je bila srijeda, 22.2. Iako su učenici bili na drugom dijelu zimskih praznika, nismo zaboravili obilježiti ovaj važan dan nakon povratka učenika s odmora u školu.

Ožujak 2023.:

- Dan edukacijskih rehabilitatora se u Hrvatskoj se svake godine obilježava 1. ožujka od 2018. godine. Ovaj dan je obilježen i u našem Centru proslavom i prigodnom dodjelom nagrade našoj učiteljici likovne kulture i jednom njenom učeniku povodom njihovog uspjeha na literarno-likovnom natječaju “Velimir Đerek Sokol” – Srce za Hrvatsku. Predstavljen je i letak kojega je izradila naša kolegica koji nosi naziv: Tko je edukacijski rehabilitator.

- Potpisali smo sporazum o suradnji sa Srednjom obrtničkom školom te ušli u projekt "Praksa i za nas". Naši učenici su sa svojim voditeljima, te učenicima domaćinima i njihovim mentorima pripremali različita ukusna jela u kojima su pored ugodnog druženja svi zajedno uživali.

- 17. ožujka 2023. godine u Centru je organizirano stručno usavršavanje iz muzikoterapije. Predavanje "Muzikoterapija - upotreba muzikoterapije u radu s djecom s poteškoćama u razvoju" je održala gđa Katarina Baotić Labaš, mag. glazbene pedagogije i specijalizant muzikoterapije.

- 21. ožujka u našem Centru je kroz niz različitih aktivnosti obilježen Svjetski dan osoba s Down sindromom.

- Korisnici poludnevnog boravka obilježili su prvi dan proljeća odlaskom u kino. Oduševljeni smo započeli našu avanturu gledanja obiteljske komedije 'Nikica u potrazi za blagom'.

- U srijedu, 22. ožujka učenici predmetne nastave obilježili su Svjetski dan voda posjetom osječkom Vodovodu. Obilaskom, pod stručnim vodstvom, upoznali su se s procesom pročišćavanja vode i uživali u stjecanju novih znanja i iskustava.

- U petak, 24. ožujka učenici i učitelji su posjetili stazu za nordijsko hodanje smještenu u Osijeku, uz samu Dravu.

Na stazi im se pridružila i ekipa iz Gradskog sportskog saveza Osijek koja im je pružila podršku i obuku o ispravnoj tehnici hodanja.

- Učenik našeg Centra H. C. je primio posebnu pohvalu za likovni rad na likovnoj izložbi darovitih učenika i mentora Osječko- baranjske županije. Županija je, u suradnji sa Županijskim stručnim vijećem učitelja Likovne kulture Osječko- baranjske županije povodom Međunarodnog dana darovite djece, organizirala 21. ožujka 2023. godine Izložbu učeničkih i mentorskih radova u prostoru Kulturnog centra Osijek.

- Pred blagdan Uskrsa u našem Centru su održane uskršnje radionice za roditelje. Radili smo na podjeli iskustava kroz zajednički rad na izradi ukrasnih i uporabnih predmeta.

- 23. 3. 2023. godine došle su nam profesorica i studentice s Filozofskog fakulteta u Osijeku. One su za nas izvele jednu lijepu plesnu točku i donirale našim učenicima 5 laptopa.

- 23. 03. smo za članove iz udruge „Rijeka ljubavi“ priredili malo gkazbeno scensku točku kako bi im se zahvalili za slatkiše koje su nam donirali.

- Povodom uskršnjih blagdana imali smo izložbeno prodajni štand na ulazu u Centar.

Travanj 2023.:

- 19. travnja naši učenici osmih razreda posjetili su Vukovar. Nakon posjeta Muzeju vučedolske kulture, posjetili smo Memorijalni centar Domovinskog rata Vukovar i Spomen dom hrvatskih branitelja na Trpinjskoj cesti. Učenici su, osim pregleda vrlo zanimljivih i znamenitih izložaka bliže i dalje povijesti ovoga područja, sudjelovali i u radionici modeliranja lica u Muzeju vučedolske kulture.

- Dan planeta Zemlje obilježava se svake godine 22. travnja. Naši vrijedni učenici zajedno sa svojim učiteljima su kroz različite aktivnosti izradili predivne kreativne radove koji su ukrasili atrij našeg Centra. Također, razgovarali su o planeti, važnosti brige o njoj, te načinima na koji svaki čovjek može dati doprinos za njezino očuvanje i zaštitu.

- Učenici predmetne nastave su 24. travnja bili u posjetu Muzeju Likovnih umjetnosti (MLU) u Osijeku. U MLU je postavljena samostalna izložba Koste Angelija Radovanija, jednog od najznačajnijih predstavnika hrvatskoga modernog kiparstva- „Lica koja žive“.

Učenici su uz stručno vodstvo kroz izložbu, također sudjelovali i u edukativnoj likovnoj radionici u kojoj su učili o portretu te samostalno nacrtali portret.

- 25. travnja 2023. godine učenici odgojno-obrazovnih skupina od 17. do 21. godine sa svojim učiteljima posjetili su Kopački rit. Iako smo izlet u Kopački rit namjeravali povezati s obilježavanjem Dana voda, zbog vremenskih neprilika to smo odradili na današnji dan te smo tako povezali dva važna datuma, Dan voda i Dan planeta Zemlje. Učenici su uživali u vožnji brodom, te su uz stručno vodstvo vodiča usvajali nova znanja, ali su i pokazali koliko toga već znaju.

- 25. travnja je na Ekonomskom fakultetu u Osijeku održana svečana dodjela nagrada natjecateljima u sklopu Milenijskog natjecanja iz kreativne industrije. Nagrađeni su učenici razredne nastave koji su sudjelovali u ovom projektu i njihova učiteljica i mentorica za svoj rad na temu glagoljice.

- 26. travnja 2023. godine učenici razredne nastave zajedno sa svojim učiteljicama i pomoćnicima u nastavi posjetili su RES park u Antunovcu. Učenici nisu krili svoje uzbuđenje dolaskom u park, te su odmah pohrlili da vide što sve on nudi. Na izletu su učenicima ponuđene različite organizirane aktivnosti. Svaki učenik je posadio svoju biljku, te su ih ponijeli kući kako bi ih redovito njegovali i pratili njezin rast, a također su posadili cvijeće u cvijetnjaku kao uspomenu na današnju posjetu.

- Kao i svake godine imali smo predstavnika na međunarodnom natječaju „Poster mira“ u organizaciji LIONS INTERNATIONALA. Ovogodišnja tema bila je „Vodite sa suosjećanjem“, a naša učenica 5. razreda nacrtala je prekrasan, veseo rad. Sudjelovat ćemo i dalje u ovom hvale vrijednom projektu u kojem sudjeluju djeca iz cijelog svijeta i zalažu se za istinske vrijednosti.

- 28. travnja u okviru kurikulumske aktivnosti, učenici predmetne nastave ponovno su posjetili Edukacijsko- posjetiteljski centar "Podravlje", koji provodi projekt zaštite prirode u Republici Hrvatskoj „Naturavita“. Nakon upoznavanja s načinima očuvanja šume i prirode, učenici su kroz šetnju učili iz neposredne stvarnosti o prirodi, šumi, drveću, kukcima te očuvanju prirodnoga bogatstva. Nakon malog odmora i užine u prirodi, učenici su sudjelovali u sadnji mladice hrasta koji predstavlja drvo našega Centra.

- 28. travnja dio naših učenika polaznika multimedijske izvannastavne aktivnosti je sudjelovalo na međunarodnom video festivalu S-factor u Sloveniji.

Svibanj 2023.:

- U mjesecu svibnju obilježavali smo 60.-u obljetnicu rada Centra za odgoj i obrazovanje Ivan Štark. U tom smislu imali smo više važnih događaja.

- 5. svibnja imali smo svečano podizanje eko zastave te radionicu izrade biljnih terarija u atriju Centra.

- 12. svibnja imali smo stručni skup pod nazivom “Naša praksa - Centar za odgoj i obrazovanje Ivan Štark” na kojemu su kolegice i kolege predstavile programe koje realiziraju u Centru. Stručni skup je organiziran u hibridnom obliku i bio izuzetno dobro posjećen, a bodovan je od strane Hrvatske komore edukacijskih rehabilitatora i Hrvatske komore fizioterapeuta.

- 18. svibnja organizirali smo sportski dan za naše učenike i goste koji su nam došli iz još četiri škole koje rade po posebnom programu.

- 19. svibnja imali smo svečanu priredbu u Dječjem kazalištu Branka Mihaljevića u Osijeku na kojoj su naši djelatnici i učenici pokazali dio aktivnosti koje radimo kroz dramsko scenske i glazbene izričaje. Priredba je bila odlično posjećena i dobila odlične pozitivne kritike.

Pored aktivnosti koje su realizirane povodom 60.-e obljetnice postojanja i rada Centra, u mjesecu svibnju sudjelovali smo i u sljedećim aktivnostima:

- 5. svibnja u OŠ Franje Krežme u Osijeku, održala se 20. Smotra učenickih zadruga Osječko-baranjske županije. Uz 20 zadruga osnovnih i srednjih škola svojim se radom predstavila i naša zadruga. Rad koji je predstavio naš učenik uz svoju mentoricu, učiteljicu likovne kulture bio je keramički tanjur u Sgraffito tehnici. Učenik je tanjur izrađivao na sekciji keramičara, a na Smotri je uspješno predstavio naš Centar kao i rad naše zadruge.

- 6. svibnja smo sudjelovali na Sportskim igrama mladih koje su prvi puta organizirane u gradu Osijeku. Naš učenik koji je osvojio zlatnu medalju u plivanju na Državnom natjecanju za osobe s intelektualnim teškoćama imao je čast svečano otvoriti Sportske igre mladih u Osijeku paljenjem “olimpijske baklje”.

- 16. svibnja su naši učenici zajedno s vjeroučiteljem i drugim kolegama sudjelovali na vjeronaučnoj smotri VJEDRA.

- 22. svibnja učenici koji pohađaju izvannastavnu aktivnost Građanskog odgoja, pod vodstvom učitelja, nositelja te izvannastavne aktivnosti te uz pomoć pomoćnika u nastavi, posjetili su Ured pravobraniteljice za djecu u Osijeku. Kroz razgovor i radionicu ponovili su i utvrdili znanja o pravima djece, ali i obvezama.

- 24. svibnja smo bili na otvorenju Panoskog festivala knjige.

- 25. svibnja tim multimedije s učiteljem voditeljem multimedije išao je u Sloveniju na završnu manifestaciju festivala S-faktor.

- 27. svibnja su naši učenici u pratnji učitelja tjelesne i zdravstvene kulture te fizioterapeutkinje sudjelovali u združenom trčanju zajedno sa djelatnicima Kineziološkog fakulteta u Osijeku, što je prethodilo već tradicionalnoj studentskoj utrci X-ica.

- 31. svibnja 2023. godine učenici lutkarske skupine i voditeljica projektnih aktivnosti te voditeljica lutkarske skupine realizirali su završnu aktivnost projekta "Lutka i dijete"- izvođenjem lutkarskog igrokaza "Kosjenka" u DV "Kosjenka".

Prigodom obilježavanja 60. obljetnice tiskali smo bilten u kojem smo prikazali naš rad. Od MZO dobili smo financijsku podršku u visini od 1 320,00 eura

Lipanj 2023.:

- 3. lipnja nogometaši Centra Ivan Štark zajedno sa svojim učiteljima tjelesne i zdravstvene kulture su sudjelovali na UEF-inom nogometnom kampu u Staroj Pazovi u Srbiji.

- Akademija za umjetnost i kulturu je ove godine prvi put pokrenula razvoj održivosti u području umjetnosti i kulture. U sklopu brojnih aktivnosti, u srijedu 6. lipnja posjetili su nas predstavnici njihove knjižnice i, u sklopu Dana održivosti Akademije za umjetnost i kulturu, donirali nam vrijednu stručnu literaturu. Potom su nas studenti 3. godine preddiplomskog studija „Gluma i lutkarstvo“ uveselili prekrasnom lutkarskom predstavom Krug života (inspirirano filmom Kralj lavova).

- 7. lipnja učenici razredne nastave zajedno sa svojim učiteljicama i asistentima realizirali su kurikulumsku aktivnost i posjetili park u bližem okruženju Centra i novo dječje igralište.

- 12. lipnja su učenici malih skupina (od I. do IV.) zajedno sa svojim učiteljicama i asistentima, posjetili osječki ZOO vrt.

- 15. lipnja su volonteri Crvenog križa u atriju Centra održali edukativnu radionicu pružanja prve pomoći u kojoj su sudjelovali učenici 7. i 8. razreda.

- 16. lipnja učenici naših odgojno-obrazovnih skupina od 17 do 21 godine su u okviru kurikulumskih aktivnosti posjetili Osječki azil za napuštene pse.

- 19. lipnja, nakon svega nekoliko proba, naši učenici koji odlaze iz našeg Centra jer su napunili 21. godinu starosti zajedno sa svojim voditeljima su scvečano i ponosno sudjelovali na Quadrilli. Quadrilla je francuski dvoranski pleskoji se u Osijeku organizira već dugi niz godina za maturante, a naši “maturanti” su ove godine prvi puta dali svoje učešće na ovom događaju.

- 21. lipnja, na zadnji dan nastave, organizirali smo svečani ispraćaj osmaša.

Srpanj 2023.:

- Iako su praznici započeli, i u srpnju smo imali dva značajna događaja.

- Od 1. srpnja je u donjogradskoj gradskoj knjižnici otvorena izložba likovnih radova našeg korisnika poludnevnog boravka na Briješću.

- Od 9. do 16. srpnja 13 naših učenika zajedno s učiteljicom tjelesne i zdravstvene kulture te fizioterapeutkinjom proveli su nezaboravne dane na Vlašiću u BiH. Naime, u našem Centru su tijekom ove školske godine volontirali predstavnici udruge Olimp i poduččavali naše učenike rukometu. Jedan od predstavnika navedene ugdruge je bivši rukometni reprezentativac koji već dugi niz godina organizira rukometni kamp na Vlašiću, a ove godine na tom kampu su prvi puta bili i učenici našeg Centra.

Tijekom školske godine redovito smo se prijavljivali na likovne natječaje, na kojima smo osvajali vrijedna priznanja i nagrade.

Predstavnik Gradskog vijeća učenika, u pratnji pedagoginje, je prisustvovao i sudjelovao u radu sjednica i aktivnostima koje su organizirali.

Redovito smo koncem mjeseca održavali aktive učitelja, na kojima smo analizirali realizaciju rada za protekli mjesec i programirali rad za idući, vodeći računa o korelaciji nastavnih predmeta, kao i rješavali ostale tekuće probleme.

U svakom razrednom odjelu obavljena su najmanje četiri roditeljska sastanka. Na svakom sastanku obrađena je određena tema vezana uz uzrast učenika ili teškoće koje su prisutne u razrednom odjelu.

**SUDJELOVANJE U PROJEKTIMA**

U ovoj školskoj godini realizirali smo sljedeće aktivnosti iz planiranih projekata:

1. **Projekt ATTEND**

Nositelj projekta: Carnet

Korisnici projekta: Učenici i djelatnici Centra

Trajanje projekta: 1. srpnja 2021. godine do 30. travnja 2024. godine

Naslov: „Podrška ostvarenju jednakih mogućnosti u obrazovanju za učenike s teškoćama u razvoju.“

1. **Projekt MZO - izvannastavne aktivnosti**

Nositelj projekta: Centar za odgoj i obrazovanje Ivan Štark

Korisnici projekta: Učenici i djelatnici Centra

Trajanje projekta: školska 2022. / 2023. godina

Naslov: Lutka i dijete

1. **Projekt MZO - preventivni programi**

Nositelj projekta: Centar za odgoj i obrazovanje Ivan Štark

Korisnici projekta: Učenici i djelatnici Centra

Trajanje projekta: školska 2022. / 2023. godina

Naslov: Nordijsko hodanje

1. **Nacionalni projekt Školska shema**

Partneri: Grad Osijek

Trajanje projekta: školska 2022. / 2023. godina

Uključeni: Učenici i djelatnici Centra

Naslov: Shema školskog voća i povrća te mlijeka i mliječnih proizvoda

1. **Osigurajmo im jednakost 6**

Uključeni: učenici Centra

Partneri: Grad Osijek

Trajanje projekta: školska 2022. / 2023. godina

**MEĐUNARODNA SURADNJA CENTRA**

Godinama razvijamo dobru suradnju sa srodnim ustanovama kako u zemlji, tako i u inozemstvu. U suradnji s hrvatskom školom “Miroslav Krleža” u Pečuhu naša stručna suradnica logopedinja je održala predavanje. U suradnji s bosanskohercegovačkim udruženjem defektologa „Stol“ organizirali smo stručnu posjetu njihovih članova našem Centru te prezentaciju rada naše djelatnice na njihovoj konferenciji, održanoj u lipnju 2023. godine.

**STRUČNO USAVRŠAVANJE**

U svrhu stručnog usavršavanja učitelja, organizirano je više predavanja i seminara u organizaciji škole, Ministarstva znanosti i obrazovanja, Agencije za odgoj i obrazovanje, Saveza edukacijskih rehabilitatora Hrvatske i Udruge edukacijskih rehabilitatora Osijek.

Prema Godišnjem planu i programu rada Centra za ovu školsku godinu su realizirana sljedeća stručna usavršavanja:

**U organizaciji Ministarstva znanosti, obrazovanja i športa i Agencije za odgoj i obrazovanje (državna razina):**

* *Katehetska jesenska škola,* AZOO i NKU, Zagreb, 14. i 15.10.2022., Draženka Kolesar
* *Stručni trening ravnatelja posebnih ustanova u okviru projekta ATTEND*, od 2. do 7. 10. 2022. godine, Reykjavik, Maja Radoš-Bučma
* *CUC konferencija*, Šibenik, 25.-28. 10. 2022., Maja Gladović
* *Rad voditelja ŽSV-a, Virovitica, 3. 11. 2022.,* Majda Kurbalić
* *Zakonodavni rad ravnatelja*, Zagreb, 11.11. 2022. Maja Radoš-Bučma
* Izazovi i prepreke u vođenju škole, Zagreb, 9.02. 2023. Maja Radoš-Bučma
* *Sudjelovanje i prezentacija rada na Državnom stručnom skupu iz franscuskog jezika,* Vodice, 24.- 26. 05.2023., Majda Kurbalić
* *Sudjelovanje na Carnet CUC konferenciji*, 25.-29. travanj 2023. godine, Maja Radoš-Bučma
* *Sudjelovanje na Carnet CUC konferenciji*, 25.-29. travanj 2023. godine, Maja Gladović
* *Pripremanje i polaganje stručnog ispita,* AZOO, Osijek, rujan 2022. - lipanj 2023. Ena Tot, Tea Jažić, Iva Molnar

**Stručna usavršavanja na županijskoj i međužupanijskoj razini:**

* *Stručni aktiv ravnatelja OŠ OBŽ*, 20. 09. 2022., Maja Radoš-Bučma
* *Aktiv tajnika OŠ OBŽ*, 30. 09. 2022., Danijela Buinac
* *Međužupanijsko stručno vijeće učitelja tehničke kulture,* 15.11. 2022., Vlado Mišković
* *Međužupanijski stručni skup ravnatelja posebnih odgojno obrazovnih ustanova, 30.11.- 1.12. 2022., Zagreb, Maja Radoš-Bučma*
* *ŽSV stručnih suradnika pedagoga posebnih odgojno obrazovnih ustanova*, 14. 12. 2022., Zagreb, Maja Gladović
* *Aktiv tajnika OŠ OBŽ*, 1. 02. 2023., Danijela Buinac
* *Stručni aktiv ravnatelja OŠ OBŽ*, 7. 02. 2023., Maja Radoš-Bučma
* *Stručni aktiv ravnatelja OŠ OBŽ*, 10. 05. 2023., Maja Radoš-Bučma
* *Aktiv tajnika OŠ OBŽ,* Kneževi Vinogradi, 12.05.2023., Danijela Buinac
* *Merđužupanijsko stručno vijeće pedagoga posebnih odgojno obrazovnih ustanova*, Krapinske Toplice, 18. 05. 2023. godine, Maja Gladović
* *Proljetno savjetovanje tajnika, računovođa i ravnatelja školskih i predškolskih ustanova,* 27.-29. travnja 2023. godine, Danijela Buinac
* *Međužupanijsko stručno vijeće psihologa osnovnih škola OBŽ i VSŽ*, 24. travnja 2023., Danijela Drakula

**U organizaciji Centra:**

* *Diseminacija informacija s CUC konferencije, drugih str.skupovate posjeta Islandu, sjednica Učiteljskog vijeća, studeni 2022.,* Maja Gladović, Klaudija Ćurković, Maja Madunić, Maja Radoš-Bučma
* *Prikaz diplomskog rada: Period tranzicije u životu djeteta s poremećajem iz spektra autizma,* Sjednica Učiteljskog vijeća, prosinac 2022., Tea Jažić
* *Projekti – mogućnosti u perspektivi (jake i slabe strane Centra), Sjednica Učiteljskog vijeća,* Klaudija Banjeglav / Marijana Marić

**U organizaciji Udruge defektologa Osijek:**

* Od 17. do 20. studenog 2023. - dvodnevna stručna ekskurzija u Felbach, Njemačkaa – posjeta školama koje rade po posebnom programu za djecu i odrasle osobe s većim intelektualnim teškoćama

**U organizaciji Saveza defektologa Hrvatske i Hrvatske komore edukacijskih rehabilitatora:**

* *Sudjelovanje na konferencijiSaveza edukacijskih rehabilitatora Hrvatske uz prezentaciju stručnog rada*, 12.-14- travanj 2023., Ivana Hornjak
* *Sudjelovanje na konferencijiSaveza edukacijskih rehabilitatora Hrvatske uz prezentaciju stručnog rada*, 12.-14- travanj 2023., Snježana Đukić
* *Sudjelovanje na konferencijiSaveza edukacijskih rehabilitatora Hrvatske uz prezentaciju stručnog rada*, 12.-14- travanj 2023.,Adila Nišlić Topalčević
* *Sudjelovanje na konferencijiSaveza edukacijskih rehabilitatora Hrvatske uz prezentaciju stručnog rada*, 12.-14- travanj 2023.,Ante Papić
* *Sudjelovanje na konferencijiSaveza edukacijskih rehabilitatora Hrvatske*, 12.-14- travanj 2023., Maja Radoš-Bučma

**Međunarodna usavršavanja:**

* *Sudjelovanje i prezentacija stručnog rada na Konferenciji Udruge defektologa „Stol“*, Sarajevo, BiH, 9.-11. 06. 2023. Iva Šelaj i Adila Nišlić Topalčević

**Ostala usavršavanja (u organizaciji drugih udruga ili ustanova):**

* *Stručno-edukacijski dani*, 19.-22.10.2022., UTIRUŠ, Darija Potkovac
* *Zakon o odgoju i obrazovanju – revolucija ili estetska korekcija*, 23.-26.10. 2022., Vodice, HUROŠ, Maja Radoš-Bučma
* *Konferencija o asistivnoj tehnologiji i potpomognutoj komunikaciji,* 29. – 30. 10.2022., Ivana Hornjak
* *Dječja prava – moć i (ili) odgovornost, Učiteljski fakultet sveučilišta u Zagrebu, 26.11. 2022. Maja Radoš-Bučma*
* *Ozljede i oštećenja sustava za kretanje,* 21.01.2023., Varaždin, Egidija Lekić
* *Sudjelovanje na skupštini Specijalne olimpijade Hrvatske,* 13.03.2023., Zagreb, Jasna Ižaković i Maja radoš-Bučma
* *Sastanak logopeda Slavonsko baranjske podružnice*, Đakovo, 28.03. 2023., Ivana Hornjak i Višnja Maričak
* *Regionalni kongres Waldrofskih pedagoga: Folklor i tradicija u djetinjstvu,* Čakovec, 26.05.2023., Ognjen Zdravković

**Polaganje stručnih ispita**

Ove školske godine jedna djelatnica je stekla uvjet za polaganje stručnog ispita, izašla je na prijavljeni rok, ali nije uspjela položiti ispit.

**Pripravnici**

Novi pripravnici su Tea Jažić i Melisa Babić (koja je radila kao zamjena za učiteljicu tjelesne i zdravstvene kulture).

**Rad sa studentima**

U našoj ustanovi studenti prve godine prijediplomskog sveučilišnog studija edukacijske rehabilitacije sa Fakulteta za odgojne i obrazovne znanosti u Osijeku pohađali su svoju stručnu praksu. Praksa je realizirana u tri faze, u trajanju od 13. do 31. ožujka 2023. godine. Praksom je bilo obuhvaćeno 48 studenata, a bili su uključeni i u rad poludnevnog boravka na Briješću.

Pored toga, redoviti gosti našeg Centra bili su i studenti Kineziološkog fakulteta u Osijeku koji su unutar kolegija Sport osoba s invaliditetom dolazili na praksu i držali sate po vodstvom naših mentora.

Također, bili smo otvoreni i za sve ostale studente i učenike iz naše lokalne zajednice. Tako su nas posjetili studenti sa Akademije za umjetnost i kulturu, studenti psihologije te učenici Srednje medicinske škole. Svi oni su čuli posebnosti o našem Centru i specifičnosti s kojima se u svakodnevnom radu susrećemo te imali priliku vidjeti sve o čemu su u prezentaciji slušali.

Nastavni sadržaji po predmetima i područjima u cijelosti su realizirani. Cjelokupan plan rada Centra za odgoj i obrazovanje Ivan Štark realiziralo je ukupno 100 djelatnika, uključivši i pomoćnike u nastavi. Svi su djelatnici, svojim aktivnim učešćem u aktivnostima i radu s djecom, doprinijeli uspjehu Centra i njegovoj promidžbi u gradu i društvenoj zajednici.

Godišnji fond sati realiziran je sa 176 nastavnih dana, kao što je i predviđeno Godišnjim kalendarom rada. Posljednji dan nastave bio je 21. lipanj 2023.

**RAD STRUČNIH ORGANA, STRUČNIH SURADNIKA I ORGANA UPRAVLJANJA**

Tijekom godine održano je 9 sjednica Učiteljskih vijeća i 2 sjednice Razrednih vijeća, na kojima su glavne teme bile organizacija rada u školskoj godini i zaduženja učitelja, uspjeh i vladanje učenika, realizacija nastavnog plana i programa, analiza rezultata rada, tematska predavanja i rješavanje tekuće problematike. Na dva razredna vijeća, krajem I i II polugodišta analizirali smo uspjeh u učenju i vladanju naših učenika i korisnika i realizaciju posebnih oblika rada.

**Rad aktiva**

Primarni oblik rada na organiziranju, planiranju i analiziranju odgojno obrazovnog rada bili su Aktivi učitelja, koje smo u pravilu ostvarivali zadnjeg tjedna u mjesecu. Sjednice su u pravilu odvojene na aktive razredne nastave, predmetne nastave, odgojno obrazovnih skupina po dobi. Na njima smo vršili analizu rada tekućeg mjeseca, planirali aktivnosti za idući mjesec, vršili usklađivanje nastavnih sadržaja po razredima i skupinama, dogovarali nabavku potrebnog didaktičkog materijala, rješavali individualne probleme i potrebe učenika po odjelima.

Sat razrednika održavao se 1 + 1 tjedno na kojem je svaki razrednik sa svojim učenicima razgovarao o tekućim problemima, o načinu poboljšanja uspjeha u radu i sadržajima vezanim uz njihovu problematiku i uzrast.

Stručna suradnica pedagoginja obavljala je poslove i zadatke planiranja, programiranja, praćenja i evaluacije programa za učenike s teškoćama u razvoju, zdravstveno-socijalne i ekološke zaštite učenika, edukacije roditelja putem radionica, evaluaciju rada u suradnji s roditeljima, na aktivima neposredno sudjelovala u planiranju, analizi rada, rješavanju problema i potreba učenika, sudjelovala u planiranju stručnog usavršavanja učitelja, suradnji našeg Centra s redovnim školama i svim aktivnostima s lokalnom zajednicom, u suradnji s Centrima za socijalnu skrb rješavala problematiku iz sustava socijalne skrbi (udžbenici, udomljavanje, odnosno smještaj u dom), radila na unaprjeđivanju odgojno-obrazovnog rada kroz uvide u nastavu, te neposrednom radu s učenicima.

Održano je 18 sjednica Školskog odbora, na kojima se usvajao Godišnji plan i program rada, vršila analiza rada za proteklo razdoblje, raspravljalo o financijskom poslovanju, usvajao završni račun i primali u radni odnos djelatnici.

Aktivnosti Vijeća roditelja, sadržane i u globalnom planu rada Centra u potpunosti su realizirane.

U okviru plana i programa tajnika i administrativno tehničke službe također su realizirani poslovi - upravno pravni, opći i kadrovski, opći i administrativni poslovi o učenicima, uredsko poslovanje, vođenje zapisnika, arhiva, organiziranje i obavljanje financijsko računovodstvenih poslova i dr.

Poslovi i zadaci ravnatelja sačinjavali su organizaciju rada Centra, instruktivno pedagoški rad, praćenje ostvarivanja godišnjeg programa rada Centra, rad s učiteljima i roditeljima, suradnju i rad u stručnim organima i organima upravljanja, te stručnog usavršavanja.

**PRIJEDLOG MJERA ZA STVARANJE ADEKVATNIJIH UVJETA RADA I MJERA ZA UNAPRJEĐIVANJE ODGOJNO OBRAZOVNOG RADA**

1. Nastaviti aktivnosti na pristupu Erasmus + projektima i uključivanje u druge slične projekte.

2. Raditi na unaprjeđenju odgojno-obrazovnog i rehabilitacijskog rada, i vođenja pedagoške dokumentacije.

3. Poseban naglasak dati podršci u radu nestručnim djelatnicima, njihovom neposrednom radu s učenicima, ali i vođenju dokumentacije te suradnji s roditeljima

4. Organizirati radionice za roditelje naših učenika te njihovu braću i sestre.

5. Nastaviti suradnju sa srodnim ustanovama s ciljem razmjene iskustava i sudjelovanje na smotrama i natjecanjima učenika s teškoćama u razvoju, razvijati međunarodnu suradnju i suradnju redovnim školama i ustanovama radi uspješnije integracije u život lokalne zajednice.

6. Kontinuirano raditi na tekućem održavanju Centra i zamjeni dotrajalih uređaja (reflektori u dvorani za tjelesnu i zdravstvenu kulturu, radijatori u cijelom Centru, popravka ulazne kapije i drugi tekući poslovi).

Osijek, 31. kolovoza 2023. Ravnateljica:

mr. sc. Maja Radoš-Bučma, dipl. defektolog